

**3ο ΕΡΓΑΣΤΗΡΙΟ ΔΕΞΙΟΤΗΤΩΝ**

**Η πρόκληση**

|  |  |
| --- | --- |
| **Χρονόμετρο** | **Χρονική διάρκεια:** 45’ (1 διδακτική ώρα) |
| Κέντρο | **Σκοπός:** Σκοπός του εργαστηρίου είναι οι μαθητές/τριες να εξερευνήσουν την έννοια του φόρου, υπό τη μορφή της συνεισφοράς και της ανταποδοτικότητας, ώστε να αναδειχθεί η ανάγκη για εθελοντισμό. |
| **Κομμάτια παζλ** | **Προσδοκώμενα μαθησιακά αποτελέσματα:** Μετά την ολοκλήρωση της διδασκαλίας, οι μαθητές /τριες θα πρέπει να είναι ικανοί/ές να:1. Παρουσιάζουν το *όφελος,* που αποκομίζει η κοινωνία μας, μέσω *των φόρ*ων.
2. Αναλύουν τη *σημασία της κοινωνικής συμβολής* και της υποστήριξης της κοινότητας, μέσω του εθελοντισμού.
3. Παράγουν σχετικά κείμενα σε μορφή επιστολής.
4. Λαμβάνουν αποφάσεις στηριζόμενοι σε πληροφορίες που έχουν οργανώσει.
 |
| **Αίθουσα** | **Προτεινόμενες διδακτικές προσεγγίσεις:** Διερευνητική, ομαδοσυνεργατική  |
| **Λίστα** | **Βασικό θέμα εργαστηρίου:*** **Δραστηριότητα**: «Υιοθέτησε το πάρκο της γειτονιάς σου»
 |
| Υπολογιστής | **Υλικοτεχνική υποδομή:** φύλλο χαρτί, Πίνακας, μαρκαδόροι, μπλοκ ζωγραφικής, χαρτί, διαθέσιμα εργαλεία της e-me ή ελεύθερα λογισμικά εννοιολογικής χαρτογράφησης |
|  |  |

|  |  |  |
| --- | --- | --- |
| **Περιγραφή πορείας 3ου εργαστηρίου δραστηριοτήτων: Η πρόκληση** | **Διδακτική τεχνική** | **Διδακτικά μέσα** |
| * **Δραστηριότητα: «Υιοθέτησε το πάρκο της γειτονιάς σου» (40 λεπτά)**
	+ Ο/Η εκπαιδευτικός παρουσιάζει μία πρόκληση-προβληματική κατάσταση με θέμα την ανάγκη δημιουργίας ή βελτίωσης υφιστάμενου πάρκου της γειτονιάς των μαθητών/τριών.
	+ Ομαδοποίηση μαθητών/τριών (4-5 μαθητές/ομάδα).
	+ Διαμοιρασμός φύλλου εργασίας, σύμφωνα με το οποίο οι μαθητές/τριες ως μέλη μιας ομάδας καλούνται να συντάξουν το περιεχόμενο επιστολών προς το Δήμο και προς τον Σύλλογο Γονέων & Κηδεμόνων επιχειρηματολογώντας, προκειμένου να υιοθετήσουν το πάρκο της γειτονιάς τους.
	+ Έρευνα, άντληση και επεξεργασία πληροφοριών από κάθε ομάδα.
 | * Δημιουργία ομάδων
* Συζήτηση μεταξύ ομάδων
 | * Ομαδική Εργασία
* Φύλλο εργασίας
 |
| * **Ανάλυση και Συμπεράσματα (5 λεπτά):**
	+ Διατύπωση και παρουσίαση συμπερασμάτων από κάθε ομάδα.
	+ Καταγραφή αποφάσεων κάθε ομάδας σε Πίνακα.
	+ Ομαδική συζήτηση για τις απαντήσεις/αποφάσεις επί της τιθέμενης κατάστασης/πρόκλησης.
	+ Διατύπωση γενικών συμπερασμάτων.
 | * Συζήτηση / Διάλογος
 | * Πίνακας
 |

**Οδηγίες Εφαρμογής**

**ΔΡΑΣΤΗΡΙΟΤΗΤΑ**

**Υιοθέτησε το πάρκο της γειτονιάς σου**

**Περιγραφή:** Οι μαθητές/τριες καλούνται να συντάξουν επιστολή προς τον Δήμο της περιοχής τους και τον Σύλλογο Γονέων & Κηδεμόνων, εκφράζοντας την επιθυμία τους να υιοθετήσουν ένα πάρκο της γειτονιάς τους με τη συνδρομή τους.

Η υιοθέτηση του πάρκου της γειτονιάς από τους/τις μαθητές/τριες μπορεί να είναι μια καλή ευκαιρία να μάθουν για την αξία του εθελοντισμού, τη σημασία της υπευθυνότητας και της συνεργασίας με την τοπική κοινότητα και τον Δήμο.

**Στόχος:** Οι ομάδες εργασίας θα αναδείξουν την ανάγκη για φόρους και εθελοντισμό, προτείνοντας ιδέες εθελοντικών δράσεων, που μπορούν να συμπληρώσουν την κοινωνική συνεισφορά. Η δραστηριότητα έχει ως στόχο να καλλιεργήσει δεξιότητες και ικανότητες κριτικής σκέψης και λήψης αποφάσεων, αναφορικά με τον τρόπο που θα χειριστούν αποτελεσματικά τη συγκεκριμένη κατάσταση.

****

**Οδηγίες διαδικασίας:**

* Ο/η εκπαιδευτικός ανακοινώνει το θέμα.

• Ο/η εκπαιδευτικός χωρίζει τους/τις μαθητές/τριες σε ομάδες εργασίας.

* Στη συνέχεια, ο/η εκπαιδευτικός καλείται να δώσει κατευθυντήριες γραμμές για το περιεχόμενο της επιστολής προς τον Δήμο και τον Σύλλογο Γονέων και Κηδεμόνων, επεξηγώντας τα τέσσερα (4) καίρια σημεία αυτής, που είναι τα κάτωθι:

α. έκφραση επιθυμίας από τους/τις μαθητές/τριες υιοθέτησης του πάρκου της γειτονιάς τους,

β. αναφορά στη δέσμευση των μαθητών/τριών ως προς συγκεκριμένες ενέργειες που θα κάνουν για την ανάπτυξη, συντήρηση και προστασία του πάρκου (καθαρισμός πάρκου, φύτευση/πότισμα/κλάδεμα λουλουδιών ή δέντρων στα παρτέρια, δημιουργία χώρων αναψυχής, κατασκευή ή συντήρηση καθισμάτων, τραπεζιών πικνίκ και παιδικών χαρών)

γ. αίτημα οικονομικής συνδρομής από τον Δήμο και τον Σύλλογο Γονέων για την παροχή υλικών και εξοπλισμού, ζητώντας να ενημερωθούν για το κόστος και την πηγή προέλευσης των χρημάτων (Δήμου ή Κράτους ή εθελοντικών δράσεων) και

δ. αποτύπωση υλοποίησης των προτάσεων με ζωγραφιές.

*Ενδεικτικό παράδειγμα* ***επιστολής προς τον/τη Δήμαρχο***

«Αγαπητέ κύριε/κυρία Δήμαρχε,

Είμαστε οι μαθητές/τριες της Ε' Τάξης του [Όνομα Σχολείου] και σας γράφουμε για να σας ενημερώσουμε για ένα πολύ όμορφο και σημαντικό έργο που θα θέλαμε να αναλάβουμε. Σκεφτήκαμε να υιοθετήσουμε το πάρκο της γειτονιάς μας, ώστε να το κάνουμε πιο όμορφο και φιλόξενο για όλους τους κατοίκους της περιοχής.

Ως μέρος του έργου μας, θα θέλαμε να οργανώσουμε δραστηριότητες, όπως καθαρισμός του πάρκου, φύτευση λουλουδιών και δέντρων, συντήρηση των χώρων αναψυχής και διοργάνωση εκπαιδευτικών και ψυχαγωγικών εκδηλώσεων. Πιστεύουμε ότι αυτή η προσπάθεια θα συμβάλει στη βελτίωση του περιβάλλοντος και θα ενισχύσει το κοινό αίσθημα της κοινότητας.

Για να πραγματοποιήσουμε αυτό το έργο, θα χρειαστούμε τη βοήθεια του Δήμου. Συγκεκριμένα, θα θέλαμε να ζητήσουμε:

* + - Παροχή υλικών και εξοπλισμού, όπως σακούλες απορριμμάτων, γάντια, εργαλεία κηπουρικής, και υλικά φύτευσης.
		- Υποστήριξη για τη συντήρηση και επισκευή των καθισμάτων, τραπεζιών πικνίκ, και παιδικών χαρών.
		- Ζωγραφική και διακόσμηση των χώρων με την καθοδήγηση του/της εκπαιδευτικού Καλλιτεχνικών.
		- Συνεργασία για τη διοργάνωση κοινών δράσεων καθαρισμού και φύτευσης.
		- Καθοδήγηση από γεωπόνο του Δήμου για τη φροντίδα των φυτών και του πάρκου.

Θα σας παρακαλούσαμε να μας ενημερώσετε/πληροφορήσετε πόσα χρήματα θα χρειαστεί να διαθέσετε, για να βοηθήσετε την προσπάθειά μας.

Είμαστε πολύ ενθουσιασμένοι/ες με την ιδέα αυτή και πιστεύουμε ότι, με τη βοήθειά σας, θα καταφέρουμε να κάνουμε το πάρκο μας πιο όμορφο και ευχάριστο για όλους/ες. Ελπίζουμε να έχουμε την υποστήριξή σας σε αυτό το εγχείρημα.

Με εκτίμηση,

Οι μαθητές/τριες της Ε' Τάξης του [Όνομα Σχολείου]»

*Ενδεικτικό παράδειγμα* ***επιστολής προς τον Σύλλογο Γονέων & Κηδεμόνων***

«Αγαπητοί γονείς και μέλη του Συλλόγου Γονέων,

Είμαστε οι μαθητές/τριες της Ε' Τάξης του [Όνομα Σχολείου] και θα θέλαμε να σας ενημερώσουμε για ένα σημαντικό και συναρπαστικό έργο που προγραμματίζουμε να αναλάβουμε. Αποφασίσαμε να υιοθετήσουμε το πάρκο της γειτονιάς μας και να το φροντίσουμε, ώστε να γίνει ένας πιο όμορφος και φιλόξενος χώρος για όλους τους κατοίκους.

Στο πλαίσιο αυτής της προσπάθειας, θα θέλαμε να ζητήσουμε τη βοήθειά σας. Σχεδιάζουμε να οργανώσουμε δραστηριότητες, όπως καθαρισμός του πάρκου, φύτευση λουλουδιών και δέντρων, συντήρηση των καθισμάτων και των παιδικών χαρών, καθώς και εκπαιδευτικές και ψυχαγωγικές εκδηλώσεις για την κοινότητα.

Η βοήθειά σας μπορεί να περιλαμβάνει:

* + - Συμμετοχή στις δράσεις καθαρισμού και φύτευσης.
		- Παροχή υλικών και εξοπλισμού, όπως σακούλες απορριμμάτων, γάντια, εργαλεία κηπουρικής και υλικά φύτευσης.
		- Εθελοντική εργασία για τη συντήρηση των υπαρχόντων υποδομών του πάρκου.
		- Συμμετοχή και υποστήριξη στις εκπαιδευτικές και ψυχαγωγικές εκδηλώσεις που θα διοργανώσουμε.

Η συμμετοχή και η υποστήριξή σας είναι πολύτιμη για εμάς και θα μας βοηθήσει να πετύχουμε τον στόχο μας. Είμαστε σίγουροι ότι μαζί θα καταφέρουμε να κάνουμε το πάρκο της γειτονιάς μας ένα ακόμα πιο όμορφο και ευχάριστο μέρος για όλους/ες.

Σας ευχαριστούμε εκ των προτέρων για τη βοήθειά σας και την υποστήριξή σας σε αυτή την προσπάθεια.

Με εκτίμηση,

Οι μαθητές/τριες της Ε' Τάξης του [Όνομα Σχολείου]»

Συνδυάζοντας τη θεωρία με την πρακτική εφαρμογή των εννοιών (φόρος και εθελοντισμός), οι μαθητές/τριες μπορούν να κατανοήσουν την πολυπλοκότητα της λήψης αποφάσεων και να εκτιμήσουν τη σημασία της συνεργασίας και του εθελοντισμού στην κοινωνία. Επίσης, μαθαίνουν πώς ο φόρος και ο εθελοντισμός αλληλοεπιδρούν και πώς μπορούν να συμβάλουν στην ανάπτυξη και την ευημερία της κοινωνίας μας. Με τη συνεισφορά τους, είτε μέσω της πληρωμής φόρων είτε μέσω του εθελοντισμού, μπορούν να δημιουργήσουν ένα καλύτερο και πιο αλληλέγγυο κοινωνικό περιβάλλον.

Μετά από την έρευνα και τις προτεινόμενες εθελοντικές δράσεις, η ομάδα καταλήγει ότι, ενώ ο εθελοντισμός είναι σημαντικός για την ανάπτυξη της κοινότητας, οι φόροι είναι επίσης ζωτικής σημασίας για τη χρηματοδότηση κρίσιμων υποδομών και υπηρεσιών. Χωρίς τους φόρους, οι εθελοντικές δράσεις θα είναι δυσκολότερο να υλοποιηθούν και η κοινωνία θα αντιμετωπίσει δυσκολίες στην αντιμετώπιση των κοινωνικών προκλήσεων. Έτσι, η καταβολή φόρων είναι μια υποχρέωση που έχουμε προς την κοινότητα, παρέχοντας τους απαραίτητους πόρους για τη διατήρηση και τη βελτίωση της ζωής όλων των μελών της.



Ενδεικτικές **Δραστηριότητες των μαθητών/τριών**

Επιπλέον, προς διευκόλυνση των μαθητών/τριών, ο/η εκπαιδευτικός βοηθάει τους/τις μαθητές/τριες παραθέτοντας ποικίλες ιδέες, αναφορικά με τον καθαρισμό του πάρκου, τη δενδροφύτευση και τους χώρους αναψυχής ως κατωτέρω:

* **Καθαρισμός του Πάρκου:**

Συγκέντρωση σκουπιδιών και ανακυκλώσιμων υλικών.

Χρήση γαντιών και σακουλών απορριμμάτων.

* **Φύτευση Λουλουδιών και Δέντρων:**

Φύτευση λουλουδιών στα παρτέρια του πάρκου.

Φύτευση δέντρων για να προσφέρουν σκιά και να βελτιώσουν το περιβάλλον.

* **Διατήρηση και Φροντίδα Υφιστάμενης Βλάστησης**:

Πότισμα των φυτών και των δέντρων.

Κλάδεμα και φροντίδα των φυτών.

* **Δημιουργία Χώρων Αναψυχής:**

Κατασκευή ή συντήρηση καθισμάτων, τραπεζιών πικνίκ και παιδικών χαρών.

Ζωγραφική και διακόσμηση των χώρων με την καθοδήγηση του/της δασκάλου/ας καλλιτεχνικών.

* **Διοργάνωση Εκπαιδευτικών και Ψυχαγωγικών Δραστηριοτήτων:**

Διοργάνωση εκδηλώσεων όπως περιβαλλοντικά παιχνίδια, αφήγηση παραμυθιών, θεατρικές παραστάσεις.

Εκπαίδευση άλλων μαθητών/τριών και της κοινότητας για τη σημασία της φροντίδας του περιβάλλοντος.

Εναλλακτικά, προτείνεται ο/η εκπαιδευτικός να δώσει στους/στις μαθητές/τριες την ευκαιρία να αποτυπώσουν τις δικές τους ιδέες που θα καταγραφούν στον πίνακα. Επίσης, θα μπορούσε να γίνει χρήση και ψηφιακών εργαλείων και στη συνέχεια να ακολουθήσει συζήτηση προκειμένου οι μαθητές/τριες να οδηγηθούν σε σύνθεση των προτεινόμενων ιδεών.



**Ιδέες Υποστήριξης από τον Δήμο**

Ο Δήμος μπορεί να υποστηρίξει τις προσπάθειες των μαθητών/τριών με διάφορους τρόπους, χρησιμοποιώντας τα χρήματα από τους φόρους, για την ανάπτυξη και τη συντήρηση του πάρκου. Ακολουθούν μερικές ιδέες, τις οποίες μπορεί να επικαλεστεί ο/η εκπαιδευτικός, για το πώς μπορεί να βοηθήσει ο Δήμος.

* **Παροχή Υλικών και Εξοπλισμού:**

Παροχή σακουλών απορριμμάτων, γαντιών, εργαλείων κηπουρικής, και υλικών φύτευσης.

Παροχή χρωμάτων και υλικών για τη συντήρηση των χώρων αναψυχής.

* **Συντήρηση και Αναβάθμιση Υποδομών:**

Συντήρηση και επισκευή καθισμάτων, τραπεζιών, και παιδικών χαρών.

Εγκατάσταση φωτισμού και συστημάτων άρδευσης για καλύτερη φροντίδα των φυτών.

* **Υποστήριξη Εθελοντικών Δράσεων:**

Διοργάνωση κοινών δράσεων καθαρισμού και φύτευσης μαζί με τους/τις μαθητές/τριες.

Παροχή εκπαίδευσης και καθοδήγησης από εξειδικευμένο προσωπικό.

* **Δημιουργία Εκπαιδευτικών Προγραμμάτων:**

Συνεργασία με τα σχολεία για τη δημιουργία εκπαιδευτικών προγραμμάτων περιβαλλοντικής ευαισθητοποίησης.

Παροχή ενημερωτικού υλικού και διοργάνωση σεμιναρίων για τους/τις μαθητές/τριες και την ευρύτερη κοινότητα.

* **Προώθηση των Δραστηριοτήτων:**

Προβολή των δράσεων των μαθητών/τριών μέσω της ιστοσελίδας του Δήμου και των μέσων κοινωνικής δικτύωσης.

Αναγνώριση και επιβράβευση των προσπαθειών των μαθητών/τριών σε ειδικές εκδηλώσεις του δήμου.

Παροχή ενημερωτικού υλικού και διοργάνωση σεμιναρίων για τους/τις μαθητές/τριες και την ευρύτερη κοινότητα.

**ΦΥΛΛΟ ΕΡΓΑΣΙΑΣ**

**Υιοθέτησε το πάρκο της γειτονιάς σου**

Έχετε μπροστά σας μια σπουδαία ευκαιρία να υιοθετήσετε το πάρκο της γειτονιάς σας! Ήρθε η ώρα να συνεργαστείτε και να κάνετε το πάρκο της γειτονιάς σας πιο όμορφο και λειτουργικό!

Καλείστε να δουλέψετε σε ομάδες και να αποφασίσετε το περιεχόμενο των επιστολών σας προς τον Δήμο και προς τον Σύλλογο Γονέων & Κηδεμόνων, με τις οποίες θα:

α. εκφράζετε την επιθυμία σας να υιοθετήσετε το πάρκο της γειτονιάς σας,

β. αναφέρετε τη δέσμευσή σας ως προς συγκεκριμένες ενέργειες που θα κάνετε για ανάπτυξη, συντήρηση και προστασία του πάρκου,

γ. ζητήσετε να σας ενημερώσουν σχετικά με την προέλευση των χρημάτων για τις προτεινόμενες ενέργειές σας και τέλος

δ. ζωγραφίσετε το πάρκο της γειτονιάς σας, όπως το φαντάζεστε, με όλες τις βελτιώσεις που αποφασίσατε. Χρησιμοποιήστε τα χρώματά σας και τη φαντασία σας, για να παρουσιάσετε πώς θα μεταμορφωθεί το πάρκο σας!

***Καλή επιτυχία και καλή διασκέδαση με τη ζωγραφική!***

